følge TV 2 SPORT's oplysninger forlader Mikkel Hansen Paris og skifter til Aalborg i sommeren 2022. Danmarks største håndboldstjerne er på vej tilbage til dansk håndbold. Ifølge TV 2 SPORTs oplysninger skifter Mikkel Hansen i sommeren 2022 til Aalborg Håndbold på en tre-årig aftale. Aftalen er på plads, erfarer TV 2 SPORT. Hverken Mikkel Hansen eller Aalborg Håndbold har ønsket at kommentere oplysningerne. Mikkel Hansen har siden 2012 spillet i den franske storklub Paris, hvor hans nuværende kontrakt udløber netop i sommeren 2022. Inden skiftet til Paris spillede den 33-årige Helsingør-dreng i to sæsoner for AG København og vandt to danske mesterskaber i 2011 og 2012. Han vandt også et dansk mesterskab i 2007 med GOG, hvor han spillede i tre sæsoner inden skiftet til spanske Barcelona til 2008. Mikkel Hansen har scoret hele 1099 mål for landsholdet siden sin debut i 2007. Det er kun overgået af Lars Christiansen, der nåede op på 1.503 mål i sin landsholdskarriere. 219 landskampe er det blevet til for Mikkel Hansen, der blev kåret til turneringens mest værdifulde spiller både ved VM i 2019 og VM i 2021, hvor Danmark begge gange endte med at blive verdensmester. Fordi Mikkel Hansen i sommeren 2022 har været i udlandet i mindst 10 år, kan han vende hjem på den lukrative forskerordning med lavere skattebetaling, når han tiltræder i Aalborg Håndbold.

Referat:
Ifølge TV 2 SPORT's oplysninger forlader Mikkel Hansen Paris og skifter til Aalborg i sommeren 2022.